Od ostale oborožitve je najpogosteje opremljen z raketami zrak-zemlja AGM-65 Maverick z elektro-optičnim (televizijskim) ali infrardečim vodenjem. Te so uporabne na večjih razdaljah do cilja, kjer je manjše tveganje zaradi protiletalskega ognja. Med zalivsko vojno, ko warthogi še niso imeli infrardečih kamer za nočno gledanje, so piloti improvizirali in ponoči uporabljali kar kamere na raketah. Med ostalo običajno oborožitvijo so še kasetne bombe in nevodljive rakete Hydra 70. A-10 lahko nosi tudi lasersko vodene bombe, vendar jih uporabljajo razmeroma redko. Običajno letijo s kompletom za elektronske protiukrepe ALQ-131 pod enim krilom in raketama zrak-zrak AIM-9 Sidewinder na konicah kril za samoobrambo, vendar se v zračnih bojih ne morejo kosati z lovskimi letali.